tartuNLP/wikipedia-smugri-20251201 huggingface dataset:
Korusirkunjyvät

Korusirkunjyvät ("Hackelia") on lemmikkikasvien suku, jossa on 54 lajia. Niitä esiintyy Pohjois-Amerikassa, Etelä-Amerikassa, Euroopassa, Aasiassa ja Australiassa. Kalliosirkunjyvä ("Hackelia deflexa") on ainoa laji Euroopassa. Suomessa se on harvinainen, uhanalainen ja rauhoitettu kivikoissa ja kallioilla kasvava laji.
Taarot

Taarot ("Colocasia") on vehkakasveihin kuuluva kasvisuku. Suvussa on 13 lajia, joita esiintyy alkuperäisenä Intiassa, Etelä-Kiinassa, Indokiinassa ja Indonesiassa. Tunnetuin laji on ympäri tropiikkia vihanneksena viljelty mukulakasvi vihannestaaro.
Kaakaotaarot

Kaakaotaarot ("Xanthosoma") on vehkakasveihin kuuluva kasvisuku. Suvussa on 197 lajia, joita esiintyy alkuperäisenä Meksikossa, Karibialla, Keski- ja Etelä-Amerikassa. Ne ovat ainavihantia ruohoja tai kausittaisia, ajoittain kuivuvilla kasvupaikoilla kasvavia ruohoja. Tällöin kasvin maanpäälliset osat vetäytyvät maanalaiseen juurakkoon epäsuotuisaksi kaudeksi.
Lajeja.
Lajeja voidaan hyödyntää ravintokasveina ja huonekasveina.
CDH1

CDH1 on ihmisen kromosomin 16 geeni, joka tuottaa E-kadheriiniproteiinin. Se toimii kasvunrajoitegeeninä.
Tunnetaan yli 120 periytyvää CDH1-geenin mutaatiota, jotka aiheuttavat perinnöllistä diffuusia mahasyöpää. Nämä mutaatiot aiheuttavat 56–70 %:n elinikäisen riskin sairastua mahasyöpään. Näitä mutaatioita kantavilla naisilla on myös 40–50 %:n riski sairastua lobulaariseen rintasyöpään. Ennakoivaa mahalaukun poistoa eli gastrektomiaa on suositettu henkilöille, joilla on mahasyövälle altistava CDH1-geenin mutaatio. Jo nuorilla mutaation kantajilla on korkea mahasyöpään sairastumisen riski. Noin 1–3 % mahasyövistä johtuu mutatoituneesta CDH1-geenistä.
Lohikäärmevehkat

Lohikäärmevehkat ("Dracunculus") on kaksilajinen kasvisuku vehkakasvien heimossa. Ne esiintyvät luonnonvaraisena Etelä-Euroopassa, Turkissa, Algeriassa, Kanarialla ja Madeiralla. Lohikäärmevehkat ovat maanalaisesta mukulajuurakosta kasvavia ruohoja, joiden kukintona on pitkä pysty puikelo ja sitä ympäröi suuri värikäs suojuslehti.
Neidonpeilit

Neidonpeilit ("Legousia") on kellokasvisuku, jossa on seitsemän lajia. Niitä esiintyy Euroopassa, Afrikassa ja Aasiassa, Keski-Euroopassa, Välimeren ja Mustanmeren alueella. Venuksenpeili, joka on yksivuotinen, kirkkaan sinikukkainen ruoho, on aiemmin esiintynyt satunnaistulokkaana Suomessa.
Claus Harms

Claus Harms (25. toukokuuta 1778 Fahrstedt Schleswig-Holstein – 1. helmikuuta 1855 Kiel) oli saksalainen luterilainen pappi ja teologi.
Harms syntyi vuonna 1778 Fahrstedtissa Schleswig-Holsteinissa. Hän opiskeli teologiaa Meldorfissa ja Kielissä. Hän vaikuttui Friedrich Schleiermacherin teoksesta "Über die Religion". Kielissä opiskellessaan hän siirtyi rationalismista luterilaiseksi. Vuonna 1806 hänestä tuli diakoni Lundeniin ja vuonna 1816 Kielin Pyhän Nikolain kirkon arkkidiakoni. Vuonna 1817 hän julkaisi yhdessä Martti Lutherin 95 teesin kanssa omat 95 teesiään, joissa hän vastusti rationalismia ja ehdotettua Preussin unionia. Vuonna 1835 hänestä tuli Nikolainkirkon pääpastori sekä rovasti. Vuonna 1841 hänestä tuli korkean konsistorin neuvonantaja.
Teokset.
Lähde:
Selki (Vihti)

Selki () on kylä Vihdin itäosassa. Selin kylän raittia hallitsevat vierivieressä sijaitsevat vanhojen kantatilojen tilakeskukset. Nykyisin kylällä on myös jonkin verran yritystoimintaa ja muun muassa kirpputori. Tärkeä keskus kylän elämässä on kylätoimikunnan hoidossa oleva satavuotias monitoimitalo, joka on siirtymässä kunnalta kylätoimikunnan omistukseen. Tämä entinen koulu on jokapäiväisessä käytössä ja käyttäjiä tulee myös ympäristöstä. Talossa toimivat niin seurakunnan kerhot, 4H-kerho, atk-kerho, lasten- ja nuorten liikuntakerhot kuin kansalaisopiston kudontapiirikin. Torstaisin siellä järjestetään torstaitupa, jossa kyläläisillä on mahdollisuus ruokailuun. Yksi kylän perinteistä on ollut isänpäivän lounas. Kesäkautena keskiviikkoisin kesäkahvila. Toinen kylän vanhoista kokoontumispaikoista, Nuorisoseuran talo, on kesäkäytössä.
Historiaa.
Selin kylän asutus on lähtöisin neljästä kantatilasta ja niistä lohkotuista pienemmistä tiloista.
Selissä oli aikoinaan viisi kulmakuntaa; pääkylä, Gesterby, Kalmankallio, Kiviniemi ja
Nummi. Hangasjoen latvahaarojen maaperä oli sangen sopivaa maanviljelyyn. Selin kyläkeskus oli ennen rautatien tuloa Siltamäessä, nykyisen Nummenpääntien varrella Lepsämäntien risteyksen jälkeen. Hanko–Hyvinkää-radan valmistumisen myötä palvelut
alkoivat siirtyä Selin rautatieaseman ympärille. Kylässä oli noihin aikoihin oma sähkölaitos ja vesimylly.
Kansakoulu perustettiin vuonna 1903 ja toimi alkuun vuokratiloissa Hemmin talossa. Ensimmäinen opettaja Juho Einar Kumpulainen siirtyi pian Ouluun ja tilalle saatiin Jyväskylän seminaarista vasta valmistunut Juho Jooseppi Kyttälä, joka teki koko työuransa Selin koulussa ja jäi eläkkeelle 1945. Yhden luokkahuoneen ja opettajanasunnon sisältävä koulurakennus nousi kylään 1926–1927, jota laajennettiin 1941 omalla keittolalla ja 1949 yläkerran käsityö- ja voimisteluluokalla. Selin kansakoulu lakkautettiin vuonna 1968. Rakennus oli sen jälkeen ensin vuokralla ja myytiin sitten monitoimitaloksi Selin kyläyhdistykselle,
1910-luvulla rakennettiin nuorisoseurantalo Seppola ja sen viereen urheilukenttä, jota pidettiin 1950-luvulla Vihdin parhaana. Nyt taloa käytetään pääasiassa kesäisin.
1970-luvulla kylä teollistui ja radan liepeille nousi suuria teollisuushalleja. Nyt suurin yritys Seilissä on betonivalumuotteja ja niiden tukirakenteita valmistava kansainvälinen Doka.
1980-luvulla Selki tuli tunnetuksi Pauli Rantasen perustamasta tekstiilikierrätyslaitoksesta Rejtex Oy:stä, jossa valmistettiin 1990-luvun puoleenväliin asti muun muassa öljyvahinkojen torjuntamattoja. Samaa perua on yhä toimiva Pisara-kirpputori Selissä ja Nummelassa.
Comte de Lautréamont

Comte de Lautréamont, oik. Isidore Lucien Ducasse (1846 Montevideo, Uruguay – 1870 Pariisi, Ranskan kolmas tasavalta) oli uruguaylaissyntyinen ranskalainen kirjailija.
Lautréamont muutti Ranskaan vuonna 1860. Hän aloitti kirjailijana vuonna 1868, mutta muuten tiedot hänen elämästään ovat vähäiset. Nimi "Comte de Lautréamont" on peräisin Eugène Suen romaanin henkilöltä eikä todellinen aatelisarvo.
Maldororin laulut.
Lautréamontin merkitys perustuu proosarunoelmaan "Maldororin laulut", joka kertoo pahan palvonnasta. Teos ehdittiin painaa vuonna 1869, mutta belgialainen kustantaja ei päästänyt sitä myyntiin, koska pelkäsi saavansa syytteitä sisällön vuoksi. 
"Maldororin laulut" julkaistiin lopulta vuonna 1870, mutta jäi vähälle huomiolle. 1920-luvulla sen kuitenkin löysivät surrealistit, joiden tiennäyttäjä siitä tuli. Teos kertoo satanismin valtaan joutumisesta ja kapinasta Jumalaa vastaan, mutta merkittävintä siinä on karmeita ilmaisuja sisältävä kieli.
Alfred Michael von Haartman

Alfred Michael von Haartman (20. joulukuuta 1839 Helsinki – 28. maaliskuuta 1907 Kioto, Japani) oli suomalainen metsänhoitaja, maanviljelysneuvos ja valtiopäivämies.
Von Haartmanin vanhemmat olivat lääkäri, ylijohtaja Carl Daniel von Haartman ja Maria Helena Rosina Franzén (1800–1840). Hänen äitinsä oli runoilija ja piispa Frans Mikael Franzénin tytär. 
Hänen puolisonsa oli Elma Kempe. Valtioneuvos Fridolf Rafael von Haartman oli hänen kaksoisveljensä. He olivat vanhempiensa nuorimmat lapset. Alfred Michael von Haartman tuli metsäkonduktööriksi 1861 ja oli metsähallituksen palveluksessa vuoteen 1874, jolloin hän siirtyi maanviljelijäksi. Hän omisti Tuorlan kartanon Piikkiössä ja muutettuaan Ruotsiin toimi sielläkin maanviljelijänä. Von Haartman oli myös liikemies, joka harjoitti muun muassa voin ja lihan vientiä ulkomaille. Hän kuoli matkalla Japanissa kevättalvella 1907.
Von Haartman oli aatelissäädyssä edustaja valtiopäivillä 1872, 1877–1878, 1894, 1897, 1899 ja 1900.
Malminkartanon kirjasto

Malminkartanon kirjasto on Helsingin Malminkartanon osa-alueella toimiva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Malminkartanon kirjasto on perustettu vuonna 1986. Kirjastosiiven on suunnitellut arkkitehtitoimisto Kari Järvinen ja Timo Airas osana Malminkartanon monitoimitalo Puustellia. Rakennus on valmistunut rakennuksen Puustellinaukion puoleisen sisäänkäynnin viereen kiinnitetyn seinälaatan mukaan vuonna 1984 (kirjasto toisen lähteen mukaan 1985). Suurin osa tästä monitoimitalosta on Malminkartanon ala-asteen koulun käytössä.
Pohjois-Haagan kirjasto

Pohjois-Haagan kirjasto on Helsingin Lassilan osa-alueella toimiva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Pohjois-Haagan kirjasto on perustettu ja sen tilat rakennettu vuonna 1981.
Jättiluuhauki

Jättiluuhauki ("Atractosteus tristoechus") on luuhaukiin kuuluva kalalaji. Lajia tavataan uhanalaisena Kuubasta.
Koko ja ulkonäkö.
Jättiluuhauki kasvaa tavanomaisesti noin metrin mittaiseksi, mutta voi suurimmillaan saavuttaa kahden metrin pituuden. Ruumiinmuodoltaan laji on pitkänomainen ja virtaviivainen. Kalan kuono on pitkä ja leveähkö, mutta ei yhtä pitkä kuin muilla luuhauilla. Jättiluuhauen selkä- ja peräevät ovat lähellä pyrstöevää. Suomut ovat suuret ja muodoltaan vinoneliömäiset luusuomut. Väritykseltään laji on selästään tumman ruskea ja vatsastaan vaalea.
Levinneisyys ja elintavat.
Jättiluuhauki elää Kuuban länsiosissa ja mahdollisesti Isla de la Juventud -saarella. Lajin elinympäristöä ovat joet, suot ja murtovesilaguunit, joissa on runsaasti vesikasveja. Jättiluuhauki kykenee selviytymään vähähappisissa vesissä, koska se kykenee hengittämään happea ilmasta. Sen ravintoa ovat muut kalat ja myös vesilinnut. Kala kutee kasvillisuuden joukkoon, ja sen myrkylliset munat takertuvat kasveihin.
Jättiluuhauki luokitellaan äärimmäisen uhanalaiseksi. Kantaa uhkaavat saaliskalojen ylikalastus, elinympäristön saastuminen ja vieraslajit kuten jättikonnamonni ja isobassi.
Amyrtaios

Amyrtaios (, ) eli Amenirdisu oli saislainen prinssi, joka toimi lyhyt aikaisen Egyptin 28. dynastian hallitsijana vuosina 404–399 eaa. Amyrtaios oli käynyt sissisotaa Persiaa vastaan monen vuoden ajan. Persian kuninkaan Dareios II:n kuoltua hän onnistui julistamaan itsensä faaraoksi, Artakserkses II:n ollessa virallisesti vallassa. Amyrtaioksen valta ulottui etelässä Assuaniin asti. Hänen valtakaudesta tiedetään hyvin vähän. Hän ei kirjoittanut nimeään kartussiin.
Gonfalonieeri

Gonfalonieeri (, ’lipunkantaja’) oli keskiajan Italian kaupunkivaltioiden korkean virkamiehen arvonimi.
Firenzessä komppanioiden gonfalonieerit () toimivat 1250-luvulta lähtien kansanmiliisin komentajina. 1280-luvulla perustettiin uusi virka, oikeuden gonfalonieeri ("gonfaloniere di giustizia"), puolustamaan kansan etuja hallitsevaa luokkaa vastaan. Viran haltijasta tuli myöhemmin "signorian" eli Firenzen ylimmän kaupunginneuvoston merkittävin jäsen ja siviilihallinnon muodollinen johtaja. Muissa Italian kaupungeissa gonfalonieerien rooli oli samanlainen kuin Firenzessä. Gonfalonieerit johtivat eri kaupunginosien miliisiä, kun taas oikeuden gonfalonieeri oli yleensä kiltaneuvoston puheenjohtaja.
Ranskan kuninkaiden yhtenä tittelinä oli St. Denisin gonfalonieeri. Paavit myönsivät 1200–1600-luvuilla kirkon gonfalonieerin () arvonimen hallitsijoille ja muille merkittäville henkilöille.
Bryggholmen

Bryggholmen on Mälarenin saari Ruotsissa Enköpingin kunnassa, joka sijaitsee Uppsalan läänissä.
Maantietoa.
Saari sijaitsee Mälarenin keskiosassa Arnöfjärdenissä ja sen pituus on 3,7 kilometriä ja leveys on 1,4 kilometriä. Sen pinta-ala on 297 hehtaaria eli 3,0 neliökilometriä. Saaren erottaa mantereesta 300–500 metriä leveä salmi, joka jää Enköpingin Vallbyn puolelle. Vesi virtaa Mälarenin länsipuolelta saaren ohitse Stabyfjärdeniin. Bryggholmenin eteläpuolella ovat Oknönin ja Arnön asutut saaret. Saaren eteläosassa on niemi, jonka kainaloon jää Hästskoviken. Se työntyy kapenevana lahtena saaren sisälle ja lahden jatkeena on kapea kosteikko. Aikaisempi kiinteä asutus sijaitsee saaren pohjoisrannassa Hornötä vastapäätä ja Ängsholmenin päässä on joitakin entisiä torppia. Saaren luoteispäässä on kaavoitettu suuri joukko vapaa-ajan asuntoja. Saarelle ei tule tietä tai lossia, vaan yhteydet mantereella hoidetaan omalla veneellä tai käytetään kesäkaudella yhteysalusta. Saarella asuu noin 10 asukasta ympäri vuoden.
Virkistystoimintaa.
Saaren ainoaa maatilaa hoiti yhdistys "Stiftelsen Bryggholmen", mutta sen toiminta päättyi 2014 maakauppaan, jossa tila siirtyi yksityiselle. Nykyinen omistaja hoitaa tilaa kuitenkin yhdistyksen aloittamassa hengessä, eli se ylläpitää hostellia, mökkimajoitusta ja vierassatamaa. Kesäkaudella se pitää kahvilaa ja huolehtii yhteysaluksesta.
Luontoarvoja.
Ihmisen vaikutus maisemaan on ollut voimakasta viimeiset 1 000 vuotta, jolloin maata on viljelty, raivattu ja hakattu laitumeksi. Joutomaat on valloittanut lehtipuut, joita ovat vaahtera, tammi, lehmus ja vuorijalava. Kosteikoissa on korpimetsää ja mäillä mäntymetsää. Saaren keskiosaan on merkitty yhtenäinen alue maisema- ja luonnonsuojelualueeksi (Bryggholmens naturreservat, 172 hehtaaria), Natura 2000-ohjelmassa, perustettu 2005).
Historiaa.
Saaren matalin kohta on Torpängen, jonka kaakkoispuolella kohoaa Ängsholmen. Se on saattanut olla oma saarensa, mutta maankohoaminen on tehnyt salmesta matalan ja se on lopulta maatunut kiinni Bryggsholmeniin. Samaa on tapahtumassa kaakkoispuolella Flatgarnin saarelle.
Saarta on asutettu viikinkiajalta saakka. Saaren nimi mainitaan vuonna 1551 muodossa "Bryttieholmen". Sana "bryte" on ollut käytössä kauan ennen keskiaikaa ja se tarkoitti muun muassa talonpoikaa, joka omisti maatilansa. Juhana III sai saaren läänityksenä ja vieraili saarella usein. Saarella toimi 1500-luvulla lasiruukki, jolla oli saksalainen lasimestari. Ruukki toimi 1630-luvulle asti. Vuonna 1939 osti Enköpingin kunta saaren tarkoituksenaan kehittää sitä vapaa-ajantoiminnalle soveltuva alue. Kunta kaavoitti saaren länsiniemelle 102 tonttia vapaa-ajan asunnoille. Osa asunnoista on ympärivuotisessa käytössä, mikä tuli mahdolliseksi, kun saarelle tuotiin vesiliittymät ja saari liitettiin kunnan viemäriverkostoon. Vuonna 2012 asui saarella 10 vakituista asukasta.
Motherwell

Motherwell (, ) on Skotlannin Pohjois-Lanarkshiressä sijaitseva kaupunki. Sen asukasluku on 32 590 (2016).
Motherwell sijaitsee Clyde-joen itärannalla parikymmentä kilometriä Glasgowista. Sen nimi tarkoittaa äidin lähdettä, ja tulee Neitsyt Marialle pyhitetystä lähteestä, jonka sijainti on edelleen merkitty kaupungin pääkadulle. 
Kaupungin kehitykseen on vaikuttanut sen sijainti kulkureittien risteyksessä, varsinkin sen jälkeen kun sinne rakennettiin rautatie 1830-luvulla. Liikenneyhteydet toivat rauta- ja terästehtaita ja useita muita raskaita konepajayrityksiä. 1970-luvun puolivälissä British Steel Corporation työllisti 13 000 henkeä eri tehtaissaan Motherwellin itäpuolella.
Tehtaat lakkautettiin 1990-luvun loppuun mennessä, ja entisestä tehdasalueesta ollaan kehittämässä uutta aluekeskusta.
Katrin Nabholz

Katrin Nabholz (s. 3. huhtikuuta 1986 Basel) on sveitsiläinen jääkiekkoilija, joka pelasi keskushyökkääjänä. Hän saavutti Sveitsin maajoukkueessa olympiapronssia Sotšissa 2014 ja MM-pronssia Yhdysvalloissa 2012. Sotšin olympiaturnauksessa hän toimi joukkueen varakapteenina. Nabholz edusti Sveitsiä myös Vancouverin olympialaisissa 2010. MM-kilpailuissa hän pelasi vuoden 2012 turnauksen lisäksi vuosina 2007 Kanadassa, 2008 Kiinassa, 2009 Suomessa, 2011 Sveitsissä sekä joukkueensa varakapteenina Kanadassa 2013.
Nabholz pelasi Sveitsin naisten pääsarjassa 14 kautta edustaen pääasiassa ZSC Lionsia. Hän voitti sarjan mestaruuden viidesti vuosina 2011–2013 sekä 2016 ja 2017.
Asian ytimessä

Asian ytimessä on tammikuussa 2019 MTV3-kanavalla alkanut toimittaja Jaakko Loikkasen keskusteluohjelma, jossa hän haastattelee ajankohtaisia vieraita.
Keväällä 2023 ohjelmaa juontaa Jan Andersson Loikkasen ollessa vanhempainvapaalla.
Viiden jälkeen

Viiden jälkeen on syksyllä 2019 MTV3-kanavalla alkanut ajankohtaisohjelma, jota juontavat muun muassa Ripsa Koskinen-Papunen, Lauri Kottonen ja Mikko Suursalmi. Puolitoistatuntinen suora lähetys esitetään joka arkipäivä kello 16.55–18.25, ja siinä käsitellään päivän puheenaiheet studiovieraiden kera. Lisäksi ohjelmassa lähetetään uutisia puolen tunnin välein.
Dounen linna

Dounen linna on yksi suurimmista ja parhaiten säilyneistä 1300-luvun linnoista Skotlannissa. Paikalla on luultavasti ollut aiempi linna, nykyinen rakennettiin vuosina 1380–1400. Se on suunniteltu ja rakennettu yhdessä vaiheessa, toisin kuin useat Skotlannin linnoista, joita on aikojen kuluessa muunneltu.
1500-luvun lopulta alkaen linnaa alettiin käyttää vankilana ja varuskuntana. Siellä on suoritettu myös teloituksia. Vuoden 1745 jakobiittikapinan aikan linna oli Charles Edward Stuartin hallussa ja siellä pidettiin Falkirkin taistelussa vangiksi joutuneita hallituksen sotilaita.
Arkkitehtuuri.
Kehämuuriin lisättiin 1500-luvulla kulmatornit etelä- ja itäsivuille.
Fiktiossa.
Elokuva Monty Pythonin hullu maailma kuvattiin linnan alueella. Game of Thrones -sarjan Winterfelliin sijoittuvia kohtauksia kuvattiin linnassa.
Oulunkylän kirjasto

Oulunkylän kirjasto on Helsingin Oulunkylän kaupunginosan Patolan osa-alueella, Liikekeskus Ogelin länsipuolella sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa.
Oulunkylän kirjasto on perustettu vuonna 1946. Nykyisen, vuonna 1987 valmistuneen kirjastorakennuksen on suunnitellut Arkkitehtitoimisto Simo Järvinen &amp; Co.
Kirjasto on toiminut ennakkoäänestyspaikkana suomalaisissa yleisissä vaaleissa, esimerkiksi kuntavaaleissa.
&lt;br clear=left&gt;
PME Recordsin diskografia

PME Records -levy-yhtiön julkaisuista luettelo. 
PME:n artisteja ovat: Alma, AHO, Avionin Prinssi, Babel, Bizi, Cavallini &amp; Shrty, DeezyDavid, Elias Gould, Etta, Handshaking, Gettomasa, Gracias, JVG, Kalle Kinos, Lauri Haav, LILBRO, Pajafella, Pykäri, Reino Nordin, Stepa, TIPPA, Töölön Ketterä, YSI ja WYK.
Steven Berghuis

Steven Berghuis (s. 19. joulukuuta 1991 Apeldoorn) on alankomaalainen jalkapalloilija, pelipaikaltaan hyökkääjä. Hän on kotimaassaan edustanut Twenteä, lainasopimuksella VVV-Venloa, AZ Alkmaaria, kausina 2016–2021 Feyenoordia ja kaudesta 2021–2022 alkaen Ajaxia. Kaudella 2015–2016 hän edusti englantilaisseura Watfordia. Hän on pelannut kauden 2021–2022 loppuun mennessä Eredivisiessa pudotuspelit mukaan lukien 287 ottelua ja tehnyt niissä 104 maalia.
Berghuis teki Eredivisiessä 18 maalia kausilla 2017–2018 ja 2020–2021 ja oli molempina kausina sarjan kolmanneksi paras maalintekijä. Kaudella 2019–2020 hänen tekemänsä 15 maalia riittivät maalintekijätilaston jaettuun kärkipaikkaan. Englannin Valioliigassa hän pelasi yhdeksän ottelua. Hän voitti Alankomaiden-mestaruuden vuonna 2017 Feyenoordin ja vuonna 2022 Ajaxin joukkueessa sekä Alankomaiden cupin vuonna 2013 AZ Alkmaarin ja vuonna 2018 Feyenoordin joukkueessa. Berghuis on pelannut Mestarien liigassa 20 ottelua, joissa hän on tehnyt kuusi maalia, ja Eurooppa-liigassa 25 ottelua, joissa hän on tehnyt kaksi maalia.
Berghuis pelasi Alankomaiden alle 19-, alle 20- ja alle 21-vuotiaiden maajoukkueissa. Hän pelasi Alankomaiden A-maajoukkueessa ensimmäisen kerran toukokuussa 2016 ystävyysottelussa Irlantia vastaan. Kesällä 2021 pelatuissa EM-kilpailuissa hän tuli vaihdosta kentälle kahdessa ottelussa. MM-kilpailuissa 2022 Berghuis pelasi avauskokoonpanossa joukkueensa ensimmäisessä ottelussa ja tuli vaihdosta kentälle kolmessa ottelussa. Puolivälieräottelun Argentiinaa vastaan päättäneessä rangaistuspotkukilpailussa hän oli joukkueensa toinen laukoja, ja Argentiinan maalivahti Emiliano Martínez torjui hänen laukauksensa. Argentiina voitti rangaistuspotkukilpailun ja pudotti Alankomaat jatkosta.
Berghuis on jouluun 2022 mennessä pelannut 43 maaottelua, joissa hän on ollut 23 kertaa avauskokoonpanossa. Hän on tehnyt kaksi maaottelumaalia: maaliskuussa 2021 MM-karsintaottelussa Latviaa vastaan ja kolme päivää myöhemmin MM-karsintaottelussa Gibraltaria vastaan.
Denzel Dumfries

Denzel Justus Morris Dumfries (s. 18. huhtikuuta 1996 Rotterdam) on alankomaalainen jalkapalloilija, pelipaikaltaan oikea laitapuolustaja tai keskikenttäpelaaja, joka edustaa italialaisseura Interiä ja Alankomaiden maajoukkuetta. Hän on pituudeltaan 188-senttimetrinen.
Seurajoukkueura.
Dumfries edusti Sparta Rotterdamia toisella sarjatasolla kaudella 2015–2016 ja Eredivisiessa kaudella 2016–2017 ja jatkoi pääsarjatasolla SC Heerenveenissä kaudella 2017–2018 ja PSV Eindhovenissa kaudesta 2018–2019 alkaen. Hän on pelannut kauden 2020–2021 loppuun mennessä Eredivisiessa 153 ottelua ja tehnyt niissä 17 maalia. Hän pelasi Mestarien liigassa tuona aikana kuusi ottelua ja Eurooppa-liigassa 12 ottelua, joissa hän teki yhden maalin joulukuussa 2020 Omonia Nikosiaa vastaan.
Dumfries siirtyi elokuussa 2021 Italian Serie A:ssa pelaavaan Interiin. Ensimmäisellä kaudellaan hän pelasi 33 Serie A -ottelua ja teki niissä viisi maalia. Inter voitti Italian cupin ja Dumfries pelasi neljä cupottelua; jatkoajalle venyneessä loppuottelussa hän tuli vaihdosta kentälle 64. minuutilla. Mestarien liigassa hän pelasi seitsemän ottelua. Kaudella 2022–2023 hän pelasi Serie A:ssa 34 ottelua ja teki yhden maalin. Interin voittamassa Italian cupissa hän pelasi viisi ottelua. Mestarien liigassa hän pelasi 12 ottelua ja teki yhden maalin. Hän oli avauskokoonpanossa tappiollisessa loppuottelussa Manchester Cityä vastaan. Kaudella 2023–2024 hän voitti Serie A:n mestaruuden ja pelasi 31 liigaottelua, joissa hän teki neljä maalia. Mestarien liigassa hän pelasi viisi ottelua.
Maajoukkueura.
Dumfries pelasi kaksi ottelua Aruban maajoukkueessa vuonna 2014 ja teki toisessa niistä maalin Guamia vastaan. Tämän jälkeen hän on pelannut Alankomaiden alle 20- ja alle 21-vuotiaiden maajoukkueissa.
Dumfries pelasi Alankomaiden A-maajoukkueessa ensimmäisen kerran lokakuussa 2018 Kansojen liigan ottelussa Saksaa vastaan. Kesän 2021 EM-kilpailuissa hän pelasi ensimmäisessä alkulohko-ottelussa Ukrainaa vastaan täydet minuutit ja teki 3–2-voittomaalin, joka oli hänen ensimmäinen maaottelumaalinsa Alankomaiden pelaajana. Toisessa alkulohko-ottelussa Itävaltaa vastaan hän syötti joukkueensa ensimmäisen maalin ja teki itse toisen. Kolmannessa alkulohko-ottelussa Pohjois-Makedoniaa vastaan hän pelasi ensimmäisen jakson ja tappiollisessa neljännesvälieräottelussa Tšekkiä vastaan koko ottelun. Kolmannen maaottelumaalinsa hän teki lokakuussa 2021 MM-karsintaottelussa Gibraltaria vastaan. Kesäkuussa 2022 hän teki Kansojen liigassa maalin Belgiaa ja Puolaa vastaan. MM-kilpailuissa 2022 hän pelasi täydet minuutit joukkueensa kaikissa viidessä ottelussa, ja neljännesvälierässä Yhdysvaltoja vastaan hän syötti joukkueensa kaksi ensimmäistä maalia ja viimeisteli itse kolmannen. EM-kilpailuissa 2024 hän pelasi välieriin yltäneen Alankomaiden joukkueen kuudesta ottelusta viidessä täydet minuutit. Syksyllä 2024 hän teki Kansojen liigassa maalin syyskuussa Saksaa ja lokakuussa Unkaria vastaan.
Dumfries on lokakuun 2024 puoliväliin mennessä pelannut Alankomaiden A-maajoukkueessa 62 maaottelua, joissa 55 kertaa avauskokoonpanossa. Näissä otteluissa hän on tehnyt kahdeksan maalia.
Stephen Leacock

Stephen Leacock (1869 Swanmore, Hampshire, Britannia – 1944 Toronto, Kanada) oli brittiläissyntyinen kanadalainen kirjailija.
Leacock muutti perheensä kanssa kuusivuotiaana Kanadaan. Hän oli Montrealissa McGillin yliopistossa kansantaloustieteen professori 1903–1936. Tutkimuksen alalla hänen merkittävin työnsä on "Elements of Political Science" (1906). Hänen maineensa perustuu kuitenkin ensisijaisesti humoristisiin teoksiin. Hän aloitti kirjoittajana montrealilaisessa "Star"-lehdessä lyhyillä sketseillä, jotka myöhemmin 1912 ilmestyivät kirjana "Sunshine Sketches of a Little Town". Hänen omaelämäkertansa "The Boy I Left Behind Me" (1946) jäi kesken.
Leacockin nimeä kantaa The Stephen Leacock Medal for Humour, jota jakaa The Leacock Associates kirjallisesta huumorista.
Joan Moreno

Joan Antoni Moreno (s. 4. huhtikuuta 2000) on espanjalainen ratameloja. Hän saavutti Poznańin EM-kilpailuissa 2021 Euroopan-mestaruuden 200 metrin kanadalaisyksikössä ajalla 40.770. Seuraavana vuonna hän voitti Euroopan-mestaruuden kanadalaiskaksikon 500 metrillä. MM-kilpailuissa 2023 hän saavutti kultaa kanadalaisnelosen 500 metrillä ja hopeaa -yksikön 200 metrillä. Pariisin olympialaisissa 2024 hän sai pronssia kanadalaiskaksikon 500 metrillä.
Ratakatu

Ratakatu (ruots. "Bangatan") on katu Helsingin kantakaupungissa. Katu alkaa Korkeavuorenkadulta ja kulkee Fredrikinkadulle, jonka toisella puolella sijaitsee Fredrikintori. Kadun alkupää Korkeavuorenkadun ja Yrjönkadun välillä kuuluu Kaartinkaupungin kaupunginosaan ja loppuosa Punavuoreen. Yrjönkadun ja Laivurinrinteen välisellä osuudella katu on Punavuoren ja Ullanlinnan kaupunginosien raja.
Katu on saanut nimensä tehtailija Erik Röön 1800-luvun puolivälissä Ruoholahteen siirretyn köydenpunontaradan mukaan. Kadun alkuperäinen ruotsinkielinen kirjoitusasu vuodesta 1842 lähtien oli "Ban Gatan", vuoden 1866 karttaliitteen mukainen suomenkielinen nimi oli "Paanakatu". Jo vuonna 1881 käytössä ollut "Ratakatu" lisättiin karttaan 1890-luvulla. Nykyiset kirjoitusasut "Ratakatu–Bangatan" vahvistettiin virallisesti vuonna 1909.
Sabrina ja Saarten tyttäret

Sabrina ja Saarten tyttäret on vuonna 2015 perustettu laulukollektiivi. Yhtye koostuu noin 20:sta musiikin ammattilaisesta ja kokeneesta harrastajasta. Kollektiivin esityksissä yhdistyvät laulu, kehollinen ilmaisu, tanssi ja teatteri. Kollektiivin musiikki pohjautuu yhtyeen perustajan, musiikin maisteri Sabrina Ljungbergin (s. 1989) Kantelettaren runoihin luomiin sävellyksiin. Myös laulajat osallistuvat musiikin sävellys- ja sovitusprosessiin.
Vuonna 2018 yhtyeeltä ilmestyi EP Lemmennosto ja 2019 "Saaren neito". Keväällä 2020 julkaistiin "Armottoman osa" -single, joka on osa lokakuussa 2021 ensi-iltansa saavaa "Ainon tarinaa".
Vuonna 2019 Sabrina ja Saarten tyttäret sijoittui Aarhus Vocal Festivalin kuorokilpailussa toiseksi ja sai erikoispalkinnon innovatiivisimmasta esityksestä.
Eva Arndt-Riise

Eva Johanne Riise (o.s. Arndt, 27. marraskuuta 1919 Aarhus – 18. kesäkuuta 1993 Gjesing) oli tanskalainen uimari, olympiamitalisti ja Euroopan mestari.
Riise saavutti 4×100 metrin vapaauintiviestissä olympiahopeaa Lontoossa 1948. Hän kilpaili jo Berliinin kesäolympialaisissa 1936. 4×100 metrin vapaauintiviestissä Riise, tuolloin vielä Arndt, voitti myös Euroopan mestaruuden Lontoossa 1938. Lontoon EM-kilpailujen viestivoiton aika oli maailmanennätys, joka kesti vuoteen 1952 saakka.
Miklós Barcza

Miklós Barcza (7. tammikuuta 1908 Budapest – 11. heinäkuuta 1948 Budapest) oli unkarilainen jääkiekkoilija, pelipaikaltaan puolustaja. Hän pelasi Unkarin pääsarjassa 17 kautta edustaen BKE Budapestia ja BBTE Budapestia. Hän pelasi Unkarin maajoukkueessa Sankt Moritzin olympiaturnauksessa 1928 ja Garmisch-Partenkirchenin olympiaturnauksessa 1936. MM-kilpailuissa hän edusti Unkaria vuosina 1930 Ranskassa, Itävallassa ja Saksassa, 1934 Italiassa, 1935 Sveitsissä, 1937 Isossa-Britanniassa, 1938 Tšekkoslovakiassa ja 1939 Sveitsissä.
Monoterpeenit

Monoterpeenit ovat terpeenejä, jotka koostuvat kahdesta isopreeni-yksiköstä. Niiden molekyylikaava on siis C10H16. Monoterpeenit voivat olla suoraketjuisia, tai niissä voi olla yksi tai kaksi rengasrakennetta. Monoterpeenijohdannaiset, joissa on muutakin kuin pelkkää hiiltä ja vetyä, ovat monoterpenoideja. Monoterpeeneillä ja monoterpenoideilla on käyttöä mm. lääketeollisuudessa, kosmetiikassa, ja elintarviketeollisuudessa.
Esimerkkejä.
Kaksirenkaisia monoterpeenejä ovat mm. kareeni, sabineeni, kamfeeni ja tujeeni. Kamferi, borneoli, eukalyptoli ja askaridoli ovat kaksirenkaisia monoterpenoideja, joissa on (tässä järjestyksessä) ketoni-, alkoholi-, eetteri- ja peroksidisiltaryhmä.
Esiintyminen.
Monoterpeenejä esiintyy monissa kasveissa, mm. havupuissa, vihanneksissä, hedelmissä ja yrteissä. Useimmat eteeriset öljyt sisältävät runsaasti monoterpeenejä. Metsistä vapautuvat monoterpeenit muodostavat aerosoleja, jotka saattavat toimia pilvien tiivistymiskeskuksina, ja lisätä pilvien heijastavuutta, näin viilentäen ilmastoa.
Useilla monoterpeeneillä ja -terpenoideilla on voimakas, luonteenomainen tuoksu ja maku. Esim. sabineeni on tärkeä osa mustapippurin makua, 3-kareeni antaa kannabikselle luonteenomaista makua ja tuoksua, sitraali on tärkeä osa sitrushedelmien tuoksua, ja tujeeni ja karvakroli antavat kesäkyntelille ja oreganolle niiden mausteisen maun.
Monilla monoterpeeneillä on allelopaattisia ominaisuuksia.
Käyttö.
Useat monoterpeenit ovat herkästi haihtuvia, ja osa niistä on tärkeitä kasvien haju- ja makuaineita. Mm. kamferia, sitraalia, sitronellolia, geraniolia, eukalyptolia, okimeenia, myrseeniä, limoneenia, linalolia, mentolia, kamfeenia, tymolia ja pineenejä käytetään parfyymeissa ja kosmetiikkatuotteissa, elintarviketeollisuudessa, hammastahnoissa ja suuvesissä, ym.
Maunula-talo

Maunula-talo on vuonna 2016 käyttöön otettu monitoimitalo Helsingin Maunulassa, jossa sijaitsee nuorisotila, kirjasto, työväenopisto, ruokakauppa sekä kulttuuripalvelut.
Historia.
Joulukuussa 2016 avatun monitoimitalon suunnitteli Arkkitehtitoimisto K2S pääsuunnittelijanaan arkkitehti Mikko Summanen. Helsingin kaupunki pilotoi Maunulassa alueellista osallistamista. Rakennusta suunniteltiin lukuisia kertoja yhdessä sitä ympäröivien vuokratalojen asukkaiden kanssa, esimerkiksi piirtämällä ja Legoilla rakentamalla. Jo ennen suunnittelun alkamista asukkailta oli kyselty toiveita kirjaston, nuorisotalon ja työväenopiston tiloihin. Paikalle toivottiin kaupunginosan omaa kahvilaa, puistoa ja nuorisotaloon tyttöjen huonetta, joka mahdollistaisi paikallisten muslimiperheiden tyttöjen vierailut. 
Keväällä 2017 rakennuksen yhteyteen toteutettiin puutarha.
Toiminnat.
Monitoimitalo tarjoaa tilat usealle Helsingin kaupungin palvelulle. Kolmikerroksisesta rakennuksesta löytyvät kirjaston ohella nuorisotalo, työväenopisto, kulttuuripalvelut (esimerkiksi Metsäpurosali ja kokoontumistiloja) ja nuorisoa työllistävä Månsas Deli -kahvila. Rakennuksen pysäköintitilat ja hissit ovat osin yhteisiä siihen liittyvän liikerakennuksen (Metsäpurontie 2, muun muassa S-market) kanssa. 
Kulttuuripalvelut.
Maunula-talon kulttuuriohjelma toteutetaan yhteistyössä kaupunkilaisten kanssa. Ohjelmaan kuuluu esimerkiksi keikkoja, konsertteja, teatteriesityksiä, näyttelyitä, keskustelutilaisuuksia, tanssi- ja lastentapahtumia.
Maunulan kirjasto.
Maunulan kirjasto on Maunula-talossa sijaitseva yleinen kirjasto. Se on yksi Helsingin kaupunginkirjaston toimipisteistä ja toimii osana pääkaupunkiseudun Helmet-kirjastoverkkoa. 
Maunulan kirjasto on perustettu vuonna 1957. 
Vuonna 1994 Maunulan kirjasto muutti Maunulan ala-asteen koulun siipirakennuksesta Maunulan entisen nuorisotalon tiloihin. Osoitteeseen Suursuonlaita 6 muutti myös työväenopisto. Nuorisotilat taas sijaitsivat osoitteessa Maunulantie 19. Kirjastoon muutti myös Suursuon sairaalan kirjastopalvelupiste. Uudet tilat olivat yli kaksi kertaa suuremmat kun kirjaston vanhat tilat.
Kirjasto on toiminut Maunula-talossa sen käyttöönotosta lähtien. 
Muut palvelut.
Nuorisotalossa on ohjelmaa 9–18-vuotiaille nuorille. Työväenopistossa opetetaan musiikkia, käsitöitä, mediaa, tietotekniikkaa, kieliä, liikuntaa, kirjallisuutta ja teatteria. Talossa toimii myös Månsas Deli -lounaskahvila. Kahvilan toiminnasta vastaavat Helsingin nuorisoasiainkeskus ja Stadin ammattiopisto. Niiden yhteisessä työllistämisprojektissa työttömät nuoret keräävät opintopisteitä puolen vuoden työkokeilun ajan.
Moritz Müller

Moritz Müller (s. 19. marraskuuta 1986 Frankfurt am Main, Saksa) on saksalainen jääkiekkoilija, pelipaikaltaan puolustaja. Hän pelaa tällä hetkellä DEL-liigan Kölner Haien joukkueessa, jossa hän toimii joukkueen kapteenina.
Müller sai olympiahopeaa Pyeongchangin olympialaisissa 2018.
Wavel Ramkalawan

Wavel Ramkalawan (s. 15. maaliskuuta 1959) on seychelliläinen poliitikko, joka oli Seychellien presidentti vuosina 2020–2025. Hänen edeltäjänsä oli Danny Faure. Ramkalawan on viraltaan entinen anglikaaninen pappi. Hän oli ensimmäinen Seychellien oppositioehdokas, joka on valittu maan presidentiksi sitten vuoden 1977.
Rantabaari (4. tuotantokausi)

Suomalaisen Rantabaari-draamasarjan neljännen tuotantokauden julkaisu C More -suoratoistopalvelussa alkoi syyskuussa 2021. Aiemmilta kausilta mukana oli 11 hahmoa, joiden lisäksi sarjaan tuli useita uusia roolihenkilöitä.
Sarjaa julkaistiin C Moreen neljä jaksoa viikossa. Televisiossa kauden esittäminen alkoi Sub-kanavalla 4. maaliskuuta 2022 alkaen. Kanavalla sarjaa esitettiin alkuun kaksi jaksoa viikossa, kesäkuusta 2022 alkaen neljä jaksoa viikossa. Ilmaisessa MTV Katsomo -suoratoistopalvelussa sarjaa julkaistaan viikossa 4 jaksoa.
Väinö Mäkelä (frisbeegolfaaja)

Väinö Mäkelä (s. 20. syyskuuta 1998 Laukaa) on suomalainen frisbeegolfaaja. Mäkelä voitti frisbeegolfin suomenmestaruuden vuonna 2021. Mäkelä on sijoittunut frisbeegolfin Suomen-mestaruuskilpailuissa toiseksi vuonna 2017, kolmanneksi vuosina 2018 ja 2020 sekä voittanut EM-pronssia vuonna 2018. Suomalaisen Prodigy Disc Pro Tourin kokonaiskiertueen Mäkelä voitti vuosina 2018–2021. "Ultiworld Disc Golf" -verkkojulkaisu listasi hänet vuonna 2021 edellisvuoden 17. parhaaksi pelaajaksi maailmassa.Kesken 2024 kauden Väinö Mäkelä siirtyi Prodigy Disc:iltä Innova Champion Disc:iin
Mäkelä julkaisee frisbeegolfia käsitteleviä videoita YouTubessa. Hänet valittiin vuoden 2020 Creator Awards Finland -gaalassa vuoden tulokkaaksi.
Yksityiselämä.
Mäkelä seurustelee yleisurheilija Taika Koilahden kanssa.
Hollantilainen viittomakieli

Hollantilainen viittomakieli () on pääsääntöisesti Alankomaissa käytetty kuurojen viittomakieli. Sen läheisimpiä sukulaiskieliä ovat Belgiassa käytetyt viittomakielet: flaamilainen viittomakieli ja belgianranskalainen viittomakieli. Sillä arvioidaan olevan 200 000 käyttäjää.
Alankomaiden lisäksi hollantilaista viittomakieltä käytetään myös Alankomaihin kuuluvilla Curaçaolla ja Aruballa sekä Surinamissa.
Vuonna 2020 Alankomaiden hallitus tunnusti viittomakielen viralliseksi kieleksi.
Šimon Hrubec

Šimon Hrubec (s. 30. kesäkuuta 1991) on tšekkiläinen jääkiekkomaalivahti.
Aleksandr Samonov

Aleksandr Aleksandrovitš Samonov (ven. "Александр Александрович Самонов", s. 23. elokuuta 1995) on venäläinen jääkiekkoilija, pelipaikaltaan maalivahti. Hän edustaa KHL-joukkue Severstal Tšerepovetsia.
Ohuella langalla

Ohuella langalla ("Tunna blå linjen") on ruotsalainen draamasarja, joka kertoo malmöläisten poliisien työstä ja elämästä. Cilla Jackertin käsikirjoittamasta ja Anagramin tuottamasta sarjasta nähtiin ensimmäinen kausi keväällä 2021. Toinen kausi alkoi 18. syyskuuta 2022. Kolmas kausi näytettiin syksyllä 2024.
Sarjan on tilannut SVT. Suomessa sitä on esittänyt Yle.
Juoni.
Sarja seuraa kuuden malmöläisen poliisin työtä ja arkipäivää. Uskovainen Sara (Amanda Jansson) on vastavalmistunut idealisti, joka saa parikseen kokeneemman ja kyynisemmän Magnuksen (Oscar Töringe). Jesse (Per Lasson) on eronnut ja elää osittain asuntoautossa. Leah (Gizem Erdogan) joutuu aika ajoin rauhoittelemaan kuumahermoista isoisäänsä Jurekia (Jurek Sawka) ja joutuu kollegoidensa epäsuosioon puhuessaan median haastatteluissa poliisin ongelmista liian suoraan. Dani (Sandra Stojiljkovic) ja Faye (Anna Sise) painiskelevat sen kanssa, julkistaako suhteensa silläkin uhalla, että he eivät saisi jatkaa työparina.
Toisella kaudella mukana on neljä uutta poliisia. Khalid (Mustafa al-Mashhadani) on suosittu sosiaalisessa mediassa, Ollesta (Robert Bengtsson) on tulossa isä, Fanny (Malou Marnfeldt) on juuri valmistunut poliisikoulusta ja Osmond (Johannes Lindkvist) on kunnianhimoinen poliisikokelas.
Tuotanto.
Sarjan on tilannut SVT ja sen on tuottanut Anagram. Sarjan ensimmäinen kausi kuvattiin Malmössä kesäkuun 2019 ja tammikuun 2020 välisenä aikana. Pääkäsikirjoittaja Cilla Jackert oli alun perin suunnitellut sarjan sijoittuvan Tukholmaan, mutta tuotantoyhtiö halusi tuoda sen Malmöhön, koska siellä ei ollut aiempina vuosina juurikaan kuvattu draamasarjoja, ja kaupunki oli ollut otsikoissa ampumisten takia. Sarjan tekoon osallistui oikeita poliiseita, jotta siitä olisi saatu mahdollisimman aidon tuntuinen. Noin puolet 400 roolista on amatöörien näyttelemiä, esimerkiksi oikeita poliiseja, lääkäreitä, sairaanhoitajia tai (entisiä) päihdeongelmaisia. Sarjan kuvauksissa sattui vaaratilanne, kun kuvausryhmä joutui todistamaan jengitappelua erään lähikaupan vieressä. Seuraavana päivänä samalla paikalla mies ja lapsi ammuttiin autoonsa.
Sarjan teossa SVT:tä ovat avustaneet muiden Pohjoismaiden yleisradioyhtiöt Yle (Suomi), DR (Tanska), NRK (Norja) ja RÚV (Islanti), ja sarja on esitetty tai tullaan esittämään myös näissä maissa.
Pohjoismaiden lisäksi sarjaa on esitetty Saksassa ZDF-kanavalla sekä Australiassa SBS-kanavalla.
Vastaanotto.
Sarjaa on kehuttu Ruotsissa autenttiseksi ja raikkaaksi vaihteluksi murhamysteereille ja nordic noirille. Sitä on myös verrattu "Hill Street Bluesiin". Sitä on kuitenkin vasemmiston suunnalta myös kutsuttu poliisin "mainokseksi" ja erityisesti nimeä on kritisoitu ("Thin blue line" on Yhdysvalloissa yhdistetty äärioikeistoon ja poliisiväkivaltaan).
Gunnar Bärlund (veistos)

Gunnar Bärlund on Helsingin Vallilassa sijaitseva, kuvanveistäjä Niilo Rikulan toteuttama patsas ammattinyrkkeilijä Gunnar "GeeBee" Bärlundista. Se on pystytetty vuonna 1991. Teos sijaitsee Paavalinpuistossa Paavalinkirkon vieressä. Sijantipaikka on Bärlundin kotikadun Sammatintien varressa, jonka talonumerossa 8, asunnossa H 53 hän asui vuosina 1928–1936 ja 1941–1942. Talon seinässä on tästä muistolaatta, joka paljastettiin elokuussa 2021.
Pieneen puistoon pystytetty luonnollista kokoa suurempi realistinen veistos on pronssia ja sen jalusta graniittia. Patsaassa "GeeBee" on juuri iskemässä, suojaten samalla toisella kädellään päätään ja vartaloaan. Bärlundin omaisten aloitteesta veistoksen jalustaan on kiinnitetty pieni messinkilaatta, jossa on teksti: "In Loving Memory Eva Bärlund 1912–2006". Patsaan jalustassa lukee metallisin kohokirjaimin "GeeBee Gunnar Bärlund 1911–1982".
Kilpailun muistomerkistä järjesti Hermanni-Vallila-seura.
Battlefield 2042

Battlefield 2042 on EA Digital Illusions CE:n kehittämä ensimmäisen persoonan ammuntapeli, joka on "Battlefield"-pelisarjan kuudestoista osa. Peli julkaistiin Microsoft Windowsille, PlayStation 4:lle, PlayStation 5:lle, Xbox Onelle ja Xbox Series X/S:lle 19. marraskuuta 2021.
Tarina.
"Battlefield 2042" esittelee kahden viimeisen suurvallan, Venäjän ja Yhdysvaltojen taistelua viimeisistä luonnonvaroista. Vuosikymmeniä kestänyt romahtavien talouksien, merenpinnan nousun ja liittoutumien hajoamisen aiheuttama tuho (mukaan lukien Euroopan unionin hajoaminen Saksan konkurssin ja sitä seuranneiden "No-Pats"-pakolaisten vuoksi) saavuttavat huippunsa vuonna 2040, kun Kesslerin syndrooma alkaa toteutua. 70 % Maata kiertävistä satelliiteista törmää maahan, minkä seurauksena pysyvä maailmanlaajuinen sähkökatkos nostaa jännitteet huippuunsa Yhdysvaltojen ja Venäjän välillä. Sota syttyy vuoteen 2042 mennessä.
Pelaaminen.
Pelissä ei ole yksinpelikampanjaa eikä battle royale -pelimuotoa, vaan se keskittyy moninpeliin ja sen tarinaan. Windowsin, PlayStation 5:n ja Xbox Series X/S:n pelimuodot tukevat 128:aa pelaajaa, kun taas PlayStation 4 ja Xbox One tukevat 64:ää pelaajaa. Peli sisältää muun muassa päivitetyt Conquest- ja Breakthrough-pelimuodot sekä uuden Hazard Zone -pelimuodon.
Pelissä on neljä perushahmoluokkaa ja Specialist -hahmoluokka, joilla on uniikki erikoisväline ja kyky. Aseet, varusteet ja ajoneuvot ovat kustomoitavia.
Pelissä on hajoavat ympäristöt ja muuttuvia sääolosuhteita, kuten hiekkamyrskyjä ja tornadoja. Pelissä on ajoneuvoja, kuten panssarivaunut, hävittäjät ja helikopterit, ja niitä voi ottaa käyttöön jokaiselta syntymispisteeltä.
Peli tukee alustojen välistä ristiinpeluuta. Windows-, PlayStation 5- ja Xbox Series X/S -alustojen pelaajat voivat pelata keskenään, kun taas PlayStation 4:n ja Xbox Onen pelaajat voivat pelata yhdessä, mutta eivät muiden alustojen pelaajien kanssa.
Vastaanotto.
Peli on saanut pelaajilta suurimmaksi osaksi negatiivisia arvosteluja, mutta kriitikot ovat suhtautuneet peliin positiivisemmin. Peliä on kritisoitu muun muassa yksinpelin, palvelinselaimen, hahmoluokkien ja tulostaulun puuttumisesta sekä pelimuotojen vähyydestä ja yleisestä sisällön puutteesta. EA:n mukaan peli ei vastannut myyntiodotuksia ja kertoi teknisten ongelmien johtuvan etätyöstä. Pelin pelaajamäärät romahtivat muutamassa viikossa, ja sarjan kaksi aikaisempaa osaa keräsivät enemmän pelaajia: kolme vuotta aikaisemmin julkaistulla "Battlefield V:llä" oli kesällä 2022 keskimäärin yli viisinkertaisesti enemmän pelaajia Steamissa.
Abraham Dob Lebensohn

Abraham Dob (Avraham Dov Ber) Lebensohn (1794 Katloŭka lähellä Vilnaa – 1878 Vilna, Liettua) oli liettuanjuutalainen kirjailija. Hän oli valistusajattelija ja ensimmäinen hepreankielinen runoilija silloisessa Venäjän keisarikunnassa.
Lebensohn oli optimisti mutta kohtasi toistuvasti pettymyksiä. Hänen tunnetuin runokokoelmansa on "Sire Šefat qodeš" (kaksi osaa, 1842, 1867).
Myös Lebensohnin poika Mikha Josef Lebensohn oli runoilija.
P-1 Pravda

P-1 Pravda oli Neuvostoliiton laivaston P-luokka (sukellusvene, Neuvostoliitto)|P-luokan]] sukellusvene toisessa maailmansodassa.
Valmistus.
Sukellusvene tilattiin Leningradista Itämeren telakalta, missä köli laskettiin 21. toukokuuta 1931. Vene laskettiin vesille 3. tammikuuta 1934 ja otettiin palvelukseen 9. kesäkuuta 1936.
Palvelus.
Saksan hyökätessä Neuvostoliittoon vene oli Oranienbaumin laivastotukikohdassa Kronstadtin kaakkoispuolella Nevanlahden etelärannalla päällikkönään kapteeniluutnantti I. A. Loginov. Se siirrettiin aamulla 8. syyskuuta 1941 Kronstadtiin.
Alus lähti 9. syyskuuta ensimmäiselle partiomatkalleen. Alukseen oli Hankoon kuljetettavaksi kuormattu 19,6 tonnia elintarvikkeita, lääkkeitä ja tykistön ampumatarvikkeita. Alus katosi matkalla jäljettömiin, kun saattajat olivat 10. syyskuuta lähteneet Suursaaren länsipuolelta paluumatkalle.
Hylky löydettiin 2008 ja tunnistettiin 2011 läheltä Kalbådagrundin eteläpuolelta 75 metrin syvyydestä. Alueella oli sodan aikana Juminda-miinoite.
P-2 Zvezda

P-2 Zvezda oli Neuvostoliiton laivaston P-luokan sukellusvene toisessa maailmansodassa.
Valmistus.
Sukellusvene tilattiin Leningradista Itämeren telakalta, missä köli laskettiin 19. joulukuuta 1931. Vene laskettiin vesille 15. huhtikuuta 1935 ja otettiin palvelukseen 9. heinäkuuta 1936.
Palvelus.
Vene romutettiin 1956.
P-3 Iskra

P-3 Iskra oli Neuvostoliiton laivaston P-luokan sukellusvene toisessa maailmansodassa.
Valmistus.
Sukellusvene tilattiin Leningradista Itämeren telakalta, missä köli laskettiin 19. joulukuuta 1931. Vene laskettiin vesille 4. joulukuuta 1934 ja otettiin palvelukseen 9. heinäkuuta 1936.
Palvelus.
Saksan hyökätessä Neuvostoliittoon alus oli Oranienbaumin laivastotukikohdassa Nevalahden etelärannalla päällikkönään komentajakapteeni A. N. Pantelejev. Se siirrettiin 8. syyskuuta 1941 Kronstadtiin telakalle, missä se vaurioitui 23. syyskuuta ilmahyökkäyksessä pommin osuessa. Hylky siirrettiin 29. lokakuuta Leningradiin.
Vene romutettiin 1952.
Olofsnäs träsk

Olofsnäs träsk on järvi Getassa Ahvenanmaan pohjoisosassa. Sen pinta-ala on 37,8 hehtaaria. Etäisyys Maarianhaminasta on 29 kilometriä pohjoiseen.
Maantiede.
Olofsnäs träskin pituus lounaasta koilliseen on 1,6 kilometriä. Järvi on kapea ja saareton. Kapein kohta on noin 70 metriä leveä. Olofsnäs träskin länsiranta on melko suora, itäranta on mutkainen. Järveä ympäröi kulttuurimaisema. Olofsnäs träskin itäpuolisesta Medalenista virtaa 300-metrinen laskuoja järven itärantaan. Olofsnäs träsk laskee Grävströmiä lounaaseen Ramsvikiin, joka on Ahvenanmeren sisälahti.
Olofsnäs träsk (82.A40.1.002) kuuluu vesistöalueeseen 82.040A, joka on kolmannen jakovaiheen vesistö Saaristomeren rannikkoalueen ja Ahvenanmaan päävesistöalueella (82). Olofsnäs träsk on alueen 82.040A laajin makean veden allas. Alueeseen kuuluu sen ohella Bolstaholmsträsket, Byträsk, Medalen ja Backansviken.
Olofnäs träsk on laajin Getan 29:stä järveksi luokitellusta vakavedestä.
Bolstaholmsträsket

Bolstaholmsträsket on järvi Getassa Ahvenanmaan pohjoisosassa. Sen pinta-ala on 28,8 hehtaaria. Etäisyys Maarianhaminasta on 28 kilometriä pohjoiseen.
Maantiede.
Bolstaholmsträsketin pituus lounaasta koilliseen on 1,4 kilometriä. Järvi on kapea ja saareton. Sen eteläosassa sijaitsee kaakkoon työntyvä Krokviken. Järveä reunustaa sekä metsämaa että peltomaa. Bolstaholmsträsketin eteläpuolinen Gunnarsklint kohoaa 65 metriä merenpinnan yläpuolelle eli kutakuinkin saman verran järven pinnan yläpuolelle. Järven koilliskolkasta lähtee laskuoja pohjoiseen Medaleniin, josta virta vie Olofsnäs träskin kautta mereen.
Bolstaholmsträsket (82.A40.1.005) kuuluu vesistöalueeseen 82.040A, joka on kolmannen jakovaiheen vesistö Saaristomeren rannikkoalueen ja Ahvenanmaan päävesistöalueella (82). Bolstaholmsträsket on alueen 82.040A toiseksi laajin makean veden allas. Alueeseen kuuluu sen ohella Olofsnäs träsk, Byträsk, Medalen ja Backansviken.
Byträsk (Geta)

Byträsk on järvi Getassa Ahvenanmaan pohjoisosassa. Sen pinta-ala on 25,9 hehtaaria. Etäisyys Maarianhaminasta on 30 kilometriä pohjoiseen.
Maantiede.
Byträskin pituus lounaasta koilliseen on 1,3 kilometriä. Järvi on kapea, sen eteläosassa sijaitsee kaksi luotoa. Byträskiä reunustaa sekä metsämaa että peltomaa. Länsirannan Näsberget kohoaa jyrkästi. Byträskin pohjoisrannalle virtaa laskuojia pohjoisesta, Byträskin lounaiskolkasta virtaa laskuoja Medaleniin, josta virta vie Olofsnäs träskin kautta mereen. Byträskin ja Medalenin välisen kannaksen leveys on 200–300 metriä.
Byträsk (82.A40.1.004) kuuluu vesistöalueeseen 82.040A, joka on kolmannen jakovaiheen vesistö Saaristomeren rannikkoalueen ja Ahvenanmaan päävesistöalueella (82). Byträsk on alueen 82.040A kolmanneksi laajin makean veden allas. Alueeseen kuuluu sen ohella Olofsnäs träsk, Bolstaholmsträsket, Medalen ja Backansviken.
Anders Antonsen

Anders Antonsen (27. huhtikuuta 1997 Aarhus) on tanskalainen sulkapalloilija. 
Antonsen kilpaili miesten kilpailussa ensimmäisen kerran vuonna 2013, kun hän kilpaili Tanskan avoimessa haastajaturnauksessa. Vuonna 2014 Antonsen voitti alle 17-vuotiaiden kaksinpelin EM-kultaa. Vuonna 2015 Antonsen voitti alle 21-vuotiaiden EM-kultaa kaksinpelissä. Samoin hän voitti vuonna 2015 Alankomaiden, Belgian ja Irlannin avoimen turnauksen ja oli toinen Puolan kansainvälisessä turnauksessa. Antonsen aloitti vuoden 2016 voittamalla Ruotsin Masters-turnauksen. Lisäksi hän voitti Itävallan, Espanjan ja Skotlannin avoimen turnauksen. Vuonna 2017 Antonsen oli toinen EM-kilpailujen kaksinpelissä hävittyään loppuottelun englantilaiselle Rajiv Ousephille. Hän ei saavuttanut vuonna 2017 turnausvoittoja. Vuonna 2018 Antonsenin paras turnaussijoitus oli välieriin pääsy Tanskan avoimessa turnauksessa. Vuonna 2019 Antonsen voitti Indonesian Masters-turnauksen, mutta hävisi Barcelonan Masters-turnauksen loppuottelun. Euroopan kisoissa 2019 Antonsen voitti miesten kaksinpelin. Hän saavutti uransa ensimmäisen MM-mitalin, kun oli toinen Baselin MM-kilpailujen kaksinpelissä. Hän hävisi loppuottelun Kento Momotalle. Antonsen eteni vuoden 2020 Indonesian Masters-turnauksen loppuotteluun. Ainoan turnausvoittonsa hän saavutti vuonna 2020 Tanskan avoimessa turnauksessa. Antonsen voitti Euroopan-mestaruuden vuonna 2021 ja 2024. 
Kesäkuussa 2021 Antonsen oli BWF:n miesten kaksinpelin rankingin kolmas, joka on myös hänen uransa paras sijoitus.
Medalen

Medalen on järvi Getassa Ahvenanmaan pohjoisosassa. Sen pinta-ala on 14,5 hehtaaria. Etäisyys Maarianhaminasta on 29 kilometriä pohjoiseen.
Maantiede.
Medalenin pituus lounaasta koilliseen on noin kilometrin. Järvi on kapea, saareton ja suorantainen. Valuma-alueella on peltomaata. Medaleniin virtaa laskuoja idästä Byträskistä, Medalenista virtaa laskuoja länteen Olofsnäs träskiin, joka laskee mereen. Byträskin ja Medalenin välisen kannaksen leveys on 200–300 metriä, Olofsnäs träskin ja Medalenin välinen kannas on hieman leveämpi.
Medalen (82.A40.1.003) kuuluu vesistöalueeseen 82.040A, joka on kolmannen jakovaiheen vesistö Saaristomeren rannikkoalueen ja Ahvenanmaan päävesistöalueella (82). Medalen on alueen 82.040A toiseksi pienin makean veden allas. Alueeseen kuuluu sen ohella Olofsnäs träsk, Bolstaholmsträsket, Byträsk ja Backansviken.